text: Nu kan jyske dyr også få et nyt hjem
  28 april 2016 kl. 15.55
  Dyreværnet åbner den 2. maj internat i Kolding. Dyreværnets første i Jylland.
  Det har længe været et stort ønske, og nu kan Dyreværnet åbne organisationens første internat i Jylland.
  Dyreværnet har i flere år drevet internat i Rødovre ved København, men den 2. maj åbner et nyt i Kolding. 
  Internatet i Rødovre er ofte fuldt belagt med hunde, katte, kaniner og andre smådyr, der har behov for hjælp og for en ny familie.
  Men for at kunne hjælpe endnu flere dyr har Dyreværnet indgået et samarbejde med en hunde- og kattepension i Kolding, der nu snart også skal huse et internat.
  - Vi modtager utallige henvendelser fra borgere i Jylland, som gerne vil adoptere dyr fra Dyreværnet, men som synes, at det er lang vej at køre helt til København. Det har vi fuld forståelse for. Så nu får de jyske dyreelskere nemmere ved at adoptere dyr fra os, siger Signe Sehested Lund, der er direktør for Dyreværnet.
  